BeweegSA motiveerder: Dr. Susan Vosloo
JY LEES NOU BeweegSA motiveerder: Dr. Susan Vosloo
Dié hartchirurg van Kaapstad, Dr. Susan Vosloo, het ervaring van al die balle wat ’n werkende ma gelyk in die lug moet hou.
“Dis belangrik om jou dae te beplan. Maar natuurlik gebeur daar gereeld onvoorsiene dinge. Die afgelope drie maande was veral stresvol. My persoonlike assistent, wat na Nina Nerina (10) en Lila Elizabeth (10) kyk, was siek."
"Ek doen meestal twee operasies per dag, elkeen so drie tot vyf uur lank. Tussendeur sien ek pasiënte. Een keer per week (soms twee keer) gaan ek tussen operasies Pilates doen. Saans probeer ons as gesin saam eet. Soms is dit die eerste keer dat ek daardie dag eet. Ek kom van die
Vrystaat af, waar rooivleis deel van die kultuur is, maar ons eet dit min. Ons eet wel baie pasta en slaai.
My man, Anton [Ferreira, ’n narkotiseur], se pa en oupa is vroeg dood aan hul hart. Hy kyk goed na
homself, eet taamlik gesond, oefen en is gelukkig lank en skraal. Hartsiektes is deel van die Westerling se gene-poel. Maar daar is ’n groter bewussyn van hartsiektes en jou leefwyse. Ons word dus later as vorige generasies daardeur platgetrek.